ఎల్‌ఐసీ ఆకర్షణీయ బోనస్‌ అదనంగా 40 శాతం పెంపు
- 2016-17కు గాను వర్తింపు
- పాలసీదారులకు బోనస్‌ పంట
- ప్రభుత్వానికి పెరగనున్న డివిడెండ్‌
ముంబయి : దేశంలోనే అతిపెద్ద జీవిత బీమా సంస్థ లైఫ్‌ ఇన్సూరెన్స్‌ కార్పొరేషన్‌ (ఎల్‌ఐసీి) 2016-17 ఆర్థిక సంవత్సరానికి గాను తమ పాలసీదారులు, ప్రభుత్వానికి ఇచ్చే డివిడెండ్‌, బోనస్‌ను 40 శాతం పెంచాలని నిర్ణయించింది. ఖాతాదారులకు ఇచ్చే బోనస్‌ కోసం రూ.47,387.44 కోట్లు కేటాయింపులు చేసింది. ఇదే సమయంలో ప్రభుత్వానికి రూ.2,494.08 కోట్ల డివిడెండ్‌ అందించాలని నిర్ణయించింది. ఇంతక్రితం ఆర్థిక సంవత్సరంలో ఈ కేటాయింపులు వరుసగా రూ.34,207 కోట్లు, రూ.1,800.40 కోట్ల చొప్పున ఉన్నాయి. 2016-17లో ముఖ్యంగా జీవన్‌ శ్రీ, జీవన్‌ ప్రముఖ్‌, జీవన్‌ నిధి, జీవన్‌ అమ్రిత్‌ పాలసీదారులు అత్యధికంగా బోనస్‌ను పొందనున్నారు. అదే విధంగా కొత్తగా ఆవిష్కరించిన జీవన్‌ తరుణ్‌, జీవన్‌ లాబ్‌, జీవన్‌ ప్రగతి ఖాతాదారులకు కూడా బోనస్‌ను అందించాలని ఎల్‌ఐసి నిర్ణయించింది. అదే విధంగా డైమాండ్‌ జూబ్లీ వార్షికోత్సవాల సందర్బంగా ప్రత్యేక బోనస్‌ను కూడా అందించాలని నిర్ణయించింది. దీంతో ఖాతాదారులు రూ.5 నుంచి రూ.60వేల వరకు తమ పాలసీలపై బోనస్‌ పొందే అవకాశం ఉంది.
ఈ మధ్య కాలంలో జరిగిన 57వ వార్షిక సీనియర్‌ డివిజనల్‌ మేనేజర్ల సమావేశంలో ఎల్‌ఐసీ ఛైర్మన్‌ వికె శర్మ మాట్లాడుతూ వ్యాపారపరంగా 2016-17 గొప్ప ఏడాది అని అభివర్ణించారు. ఈ కాలంలో చాలా ఎక్కువ పోటీ వాతావరణం చోటు చేసుకుందన్నారు. గది బయటి అంశాలను ఆలోచించలేకపోతే మార్కెట్లో తమ లీడర్‌ స్థానాన్ని పదిలపర్చుకోవడం చాలా కష్టమని పేర్కొన్నారు. ఛైర్మన్‌ ప్రసంగ అంశాలు.. ఈక్విటీల విక్రయం, మిగులు పెట్టుబడుల వల్ల రూ.19,302.46 కోట్ల లాభాలు వచ్చాయి. 2016-17లో ఎల్‌ఐసి మొత్తంగా రూ.3,61,654 కోట్ల పెట్టుబడులు పెట్టింది. ఈ కార్పొరేషన్‌ కేంద్ర, రాష్ట్ర ప్రభుత్వాల సెక్యూరిటీల్లో రూ.2.60 లక్షల కోట్ల పెట్టుబడులు నమోదు చేసింది. దీంతో ఏడాదికి సగటున 7.65 శాతం రాబడి పెరిగింది. మరో రూ.27,350 కోట్లు కార్పొరేట్ల బాండ్లలో పెట్టుబడిగా పెట్టడం ద్వారా ఏడాదికి 7.80 శాతం వడ్డీని పొందింది. ఇదే సమయంలో ఈక్విటీల్లో రూ.41,751 కోట్ల పెట్టుబడులు పెట్టింది.
ముఖ్యంగా యువత, మాస్‌ జనాలను ఆకర్షించడానికి కొన్ని ప్రత్యేక ప్రాజెక్టులపై దృష్టి పెట్టింది. ఇందుకోసం వేగవంతమైన డిజిటల్‌ ట్రాన్స్‌ఫార్మేషన్‌ కార్యాలయాలు ఏర్పాటు చేసింది. ఎల్‌ఐసి ప్రధానంగా రెండు సెగ్మెంట్లపై దృష్టి కేంద్రీకరించింది. కొత్త పాలసీదారులు, అధిక ఆదాయం కలిగిన యువతను లక్ష్యంగా చేసుకుందని శర్మ తన రిపోర్టులో పేర్కొన్నారు.
మీ స్నేహితులకు రికమెండ్ చెయ్యండి